Kegyelem nektek és békesség Istentől, a mi Atyánktól és az Úr Jézus Krisztustól!

Mt 5, 13-16
[*13*](https://abibliamindenkie.hu/uj/MAT/5#13) *Ti vagytok a föld sója. Ha pedig a só megízetlenül, mivel lehetne ízét visszaadni? Semmire sem való már, csak arra, hogy kidobják, és eltapossák az emberek.* [*14*](https://abibliamindenkie.hu/uj/MAT/5#14) *Ti vagytok a világ világossága. Nem rejthető el a hegyen épült város.* [*15*](https://abibliamindenkie.hu/uj/MAT/5#15) *Lámpást sem azért gyújtanak, hogy a véka alá tegyék, hanem a lámpatartóra, hogy világítson mindenkinek a házban.* [*16*](https://abibliamindenkie.hu/uj/MAT/5#16) *Úgy ragyogjon a ti világosságotok az emberek előtt, hogy lássák jó cselekedeteiteket, és dicsőítsék a ti mennyei Atyátokat.*

Isten ízes Gyülekezete!

Az ismert népmesei mondattal kezdeném most én is, mint bíztatás, hogy úgy szeret benneteket Isten, mint emberek a sót. Ez talán sokaknak érhető kép is lenne még ma is, de bizony ma már sokakban felvetülne a kérdés, hogy az azért mégsem az a feltétlen isteni szeretet számára, amiről ő eddig hallott. A só kapcsán ugyanis ma sokszor beszélünk egészségügyi kockázatokról, a jég felmarásra se nagyon ajánlják már és egyébként is, szájhúzva mondják sokan: ízlés dolga…
Mint emberek a sót! Akkor ez kevés? Maradnék a hasonlat képi mélységénél, a helyett, hogy igazságot tegyek ebben a kérdésben, de azt azért mégis felvetném, hogy ahogyan ma már dilemmává lett, hogy jó-e a só, kell-e a só az életünkbe, ugyanúgy sokak számára az is megkérdőjelezhetővé vált, hogy Isten kell-e az életébe, illetve, hogy a kereszténység, a Krisztust követő ember kell-e ma még a világba? Vagy ideje túllépni, ideje elfelejteni Istent és a kereszténységet, maximum a fűszeres polc leghátsó sorába tartogatni csöndesen, jelentéktelenül?
Éppen ezért talán ideje a világ, de a kereszténység számára is tisztázni, hogy mire való só! Ha megfeledkeztünk róla, ha a világ próbál megfeledkezni róla, akkor bizony ideje az ismétlésnek! A népmesében a „só-tagadó” királyt azzal leckéztetik meg, hogy teljesen megvonják tőle a sót. Én nem erre bíztatom a testvéreket, sőt remélem, hogy Isten se vonul el tőlünk, hogy megérezzük a hiányát, hanem inkább arra, hogy mutassunk rá, őszintén és egyszerűen - a magunk számára is felkiáltó jelet téve -, hogy mire való a só, miért van, miért kell a Megváltó Úr az ember életébe, hogy miért is múlik minden az Úr szeretetén?

A sónak most három fontos felhasználási módját emelném ki. Az első, hogy fertőtlenít. Talán mindenki volt már úgy, hogy só került szándékosan, vagy véletlenül egy sebébe és tapasztalta azt a meglehetősen erős maró érzést. Hát ezt persze senki sem szereti különösebben, mert fáj. A sebeket, a sérüléseket azonban mielőbb ki kell tisztítani, különben elfertőződnek és akár az aprócskának induló bajból is lehet még halálos elfertőződés is. Épp, mint a bűnök kapcsán. Az Istentől elszakadás kapcsán. Úgy tűnik, hogy kicsi semmiséggel indul, aztán csöndesen megtelepszenek a kórokozók és hipp-hopp már ott is van a terjedő, gennyedző fájdalom forrás. Így hatalmasodnak el rajtunk, az emberi életen, a világon is az istentelenség, a hitetlenség sebei. Apró sebecske, törés a kapcsolatban, amiből hirtelen nagyon komoly fájdalom és gyógyíthatatlannak tűnő betegség lesz.
A só azonban fertőtlenít. Igen, egy kis fájdalmat még így is meg kell tapasztalni, a fertőtlenítés folyamatát, de valami sokkal nagyobb rossztól, egy sokkal veszélyesebb kórságtól óv meg. Amikor az Úr fertőtleníteni akarja az életed, akkor ne rettenj meg és rántsd ki az életed az ő kezei közül, hanem hagyd, hogy ő ápoljon, ő gyógyítson! A gyermek is elhúzódik és szökni próbál, mikor a szülő akarja fertőtleníteni a sebét, mert nem akarja fájdalmat, de a magát felnőttnek tekintő világ végképp nem szabad, hogy így tegyen, mikor a Szabadító Úr akar az orvosa lenni. Engedjük, hogy az Isten sója kitisztítsa a sebeinket!
A második felhasználás, a talán ma legismertebb, az ízesítés. Lehet, hogy ma már sokan spórolnának a sóval, lehet, hogy helyettesítésével is sokan próbálkoznak, de azért lássuk be, kell az ételeinkbe. Az Isten nélkül élt élet, bizony ízetlen lesz. Céltalan, értelmetlen. Nézhet ki szépen, gusztusosan, kívánatosan, talán el is csábulnánk mi is sokszor, de az íze, az egésze, biztos, hogy nem lesz az igazi. Bárki megmondja, aki kóstolja ezt a fajta életet, hogy bizony hiányzik belőle valami. Ezt ma is érzi a világ, csak éppen eltorzult kissé az ízlelése és nem tudja megállapítani, hogy mi is az a valami. Próbálják ízesíteni mindenféle anyagokkal, világi termékekkel, de sosem lesz igazi. A só íze, az Isten szeretetének és kegyelmének az íze kell az életünkbe. A só azonban sajnos időnként ízetlenné válik, azaz van, hogy az Isten szeretete a világban, az emberek között, konkrétan a keresztény ember életében nem valósul meg. Ez az, amikor megfogalmazódik a hívő ember felé a kellemetlen kérdés: „Ha te a Megváltó Úr akarata szerint élsz, akkor hogy viselkedhetsz így?”. Persze van olyan, mikor az ízlelővel van a probléma és például nem érti a féltő szeretet keménységét, de lássuk be, a hívő ember hűsége is súlytalanná, ízetlenné tud válni időnként. És onnantól, mire jó az, hogy hangoztatja magáról, hogy ő só, ő keresztény? Már maximum a megnevezésében lesz igaz, de a hitetlen, szeretetlen élet, már nem tartalmazza a krisztusi ízt, már nem jó semmire. Ki lehet önteni, el lehet taposni, mert már tényleg csak fehér szemcsés anyag, de nem só. Krisztus azonban nem hagyja ízetlenné válni a mi hitünket, nem hagyja megromlani, de ehhez élő, folyamatos kapcsolat kell vele, hogy Ő megújítson bennünket napról napra.

A harmadik gyakori felhasználása a sónak a tartósítás. Talán ma egyre kevesebben alkalmazzák, de fontos. Isten igéje igenis megtartó erejű szó, akarat. Még amikor el akarja ma feledni a világ azt a biztos alapot, ami az Úr kijelentésében jelen van. Azaz a legjobb esetben is csak ideig-óráig tartós dolgokhoz akar ragaszkodni, olyan értékekhez és elvekhez, amik szempillantásnyi ideig se tudják megállni a helyüket és ezzel jó, igaz és biztos mederben tartani az emberi életet, a világot, akkor egészen egyszerűen a romlandóságot választja az ember az isteni romolhatatlanság, a minőségi tartósítás helyett. Ha az Isten szavát elavultnak mondjuk, vagy tekintjük az életünkben, akár csak egy-egy kérdésben is, akkor biztos, hogy valami olyasmihez kezdünk el ragaszkodni, ami nem lesz tartós és így olyanhoz, ami romlást fog hozni a mi egész életünk számára. Kell az Isten tartós szeretete, azaz hűsége a világba, az életünkbe, különben biztosak lehetünk benne, hogy tönkre fog menni. Krisztus az örök életre tartóssá tesz bennünket, de ha ettől megfosztjuk magunkat, akkor életünk végén ott fogunk állni, hogy a szavatossági időnk lejárt és bizony a kuka, a kárhozat lesz a mi landolási helyünk. Nagyon kell az Úr sójának a tartósítása, az Ő igéjének a megtartó ereje az életünkbe, ebbe a világba.
Mire is kell tehát a só ma mégis, az Isten igéje a világ számára? Kell fertőtlenítésre, hogy tisztán tartson, kell ízesítésre, hogy jó, igazi ízt adjon és kell tartósításra, hogy örök életet adjon. És, hogy ez mennyire nem egy külső dolog csak, amit rá akarnak a keresztények erőltetni az emberekre: hadd hívjam itt fel arra a figyelmet, hogy Isten akarata ott van eleve az emberben, a teremtettsége kapcsán, az isteni képmásság kapcsán. Éppen úgy, ahogy a só is ott van az emberi szervezetben eleve, természetes módon. Amikor az Istenhez való elválaszthatatlan közünket tagadja a világ, akkor pont úgy beszél, mintha a só szükségességét tagadná el. Szüksége van az életünknek a sóra, a nélkül megbetegszünk és egyre csak gyengülni fogunk. Nem véletlen, hogy a kórházban is az egyik első dolog, amit infúzióval kap a legyengült szervezet, az a sóoldat. Vagy, hogy a betegségek során és után nem csak vizet, de sót is be kell vigyünk legyengült szervezetbe. Az életünk elgyengül, haldoklani kezd, ha nem kapja meg azt, amire teremtettségénél fogva szüksége van: a Megváltó Úrral való folyamatos kapcsolatot, legalább a napról napra felénk szóló, minket megerősítő igét. Isten sója nélkül nem lehet és nem is lesz igazi életünk.
Mai igénk második felében lévő képről nem ejtettem szót, a világosságról, a lámpásról, mivel Vízkereszt ünnepén hangsúlyosan került elő a világosság képe. A téma azonban ugyanaz, csak másik szemléltetéssel: ti a krisztusi gyülekezet kell, hogy valóban hordozzátok a Krisztust! Az Istent sója, a Világ Világossága általad is jelen kell, hogy legyen, megtapasztalható kell, hogy legyen! A fény által látni, a só által ízlelni, a hordozott evangélium által éltető igét kapni. Krisztus megosztotta önmaga által az Isten szeretetét a világgal, mint a sót a levesben, feloldotta ezt megváltó szeretetet a világban, így pedig részese lettél. A meghirdetett kegyelem, a megszabadított élet jelen van a világban, és általad megtapasztalható ünnepé lehet már ma azoknak is, akik még nem ízlelték meg, akik még nem látták meg, akik még nem ismerték fel a Krisztust. Legyünk Isten által besózva! Legyetek tehát valóban Isten ízes Gyülekezete „*az emberek előtt, hogy lássák jó cselekedeteiteket, és dicsőítsék a ti mennyei Atyátokat.”*! Ámen